# Fotoknygos vedlys

Fotoknygos vedlys turi įvairių skirtukų su esamos fotoknygos nustatymais.

## Nuotraukos

Skirtuke „Nuotraukos“ yra nuotraukų naršyklė, kuria naudojantis galima pasirinkti pavienes nuotraukas arba ištisus katalogus su nuotraukomis.
Reikia nustatyti specialias fotoknygos produkto savybes - pavyzdžiui, viršelio rūšį, vidutinį nuotraukų skaičių puslapyje ir puslapių skaičių.
(Atsiskaitymo ir gamybos sumetimais puslapių skaičių galima keisti po 8 puslapius - nuo 26 iki 130 puslapių.)

Jeigu nuotraukos fotoknygai jau parinktos, vedlys apskaičiuoja optimalaus puslapių skaičiaus ir vidutinio nuotraukų skaičiaus puslapyje pasiūlymą.

Nuotraukų skaičių puslapyje arba puslapių skaičių dar galima keisti.
Jeigu nuotraukų pasirenkama daugiau nei leidžia jų skaičius puslapyje arba puslapių skaičius, vedlys pats automatiškai atrenka nuotraukas. Šį procesą valdantys nustatymai yra skirtuke „Automatinis nuotraukų parinkimas“.
Spragtelėjus pele „Parodyti grupavimą“, galima pamatyti, kokias nuotraukas parinko vedlys. Šiame vaizde nuotraukos rodomos grupėmis, pagal kurias jas atrinko vedlys. Atrinktos nuotraukos yra pažymėtos „kabliuku“. Šias nuotraukas galima pašalinti iš atrinktų nuotraukų sąrašo dešiniuoju pelės klavišu (kontekstiniame meniu) arba „šiukšliadėžės“ mygtuku.
Grupavimą galima nustatyti atitinkamame skirtuke (žiūrėti toliau).
Žinoma, vėliau rankiniu būdu galima įdėti į fotoknygą atmestas nuotraukas, pakeisti esamas nuotraukas kitomis arba pašalinti nepageidaujamas nuotraukas. Be to, galima keisti nuotraukų dydį ir išdėstymą.

Vertikalus rodiklis dešinėje pusėje rodo: žalia spalva - kiek užpildyta fotoknyga, balta spalva - kiek dar liko laisvos vietos, o raudona spalva - automatinės atrankos metu atmestas nuotraukas.

## Fonas

Šia parinktimi valdomas automatinis fotoknygos puslapių fonų parinkimas. Fonai gali būti parenkami pavieniui arba drauge.

Jeigu pažymimos kelios parinktys, vedlys atsitiktinumo principu panaudos mišrius fonus.

„Balta“ ir „Juoda“ – reiškia balto arba juodo fono panaudojimą.
Pavyzdžiui, jeigu nenorima juodo fono, o norima tik balto - reikia tiesiog pažymėti „Balta“.

Jeigu parinktis „Sava nuotrauka kaip fonas“ yra aktyvi, tai, jeigu grupė visiškai užpildo dvigubą puslapį, viena nuotrauka bus panaudota kaip puslapio fonas.

Norint švelnių, vidutinių arba intensyvių spalvų fono, reikia rinktis „Multicolor“ tipo fonus, kurie gali būti 36 įvairių spalvų bei atspalvių.
Tokiu atveju fotoknygos vedlys parenka geriausiai derančią prie puslapio spalvą.

Nepažymėjus jokios parinkties puslapių fonas bus baltas.

Žinoma, vėliau galima patiems rankiniu būdu priderinti arba pakeisti kiekvieno pavienio arba dvigubo fotoknygos puslapio fonus.

## Išdėstymas

Čia galima nustatyti, kaip vedlys turėtų išdėstyti nuotraukas fotoknygos puslapiuose.
Reikėtų atkreipti dėmesį į nuotraukų pavyzdžius.

Aktyvavus parinktį „Padengti nuotraukomis kuo didžiausią plotą“ fotoknyga bus maksimaliai (ne mažiau kaip 80%)pripildyta nuotraukų.

Jeigu norima vėliau rankiniu būdu įdėti tekstų, geriau pasirinkti variantą „Laisvas išdėstymas“. Pasirinkus šį variantą lieka dar pakankamai vietos nuotraukoms perstumti ir teksto laukams įdėti.

Jeigu nenorite, kad viskas būtų išdėstyta tiesiomis eilėmis ir sulygiuota, reikia pasirinkti „Persidengiančios, pakreiptos“. Ši parinktis leidžia išdėstyti nuotraukas puslapiuose išmaningiau.

Parinktis „Panoraminės nuotraukos“ taikoma specialių formatų (nuo 16:9) nuotraukoms.

Išdėstymą vėliau dar galima pakoreguoti rankiniu būdu. Nuotraukas galima stumdyti, keisti jų dydį bei pasukti, taip pat perdengti vieną su kita, nustatant, kuri nuotrauka turėtų būti viršuje.

## Grupavimas

Šia parinktimi valdomas nuotraukų rūšiavimas ir grupavimas.
Nuotraukas galima sugrupuoto chronologiškai (pagal įvykius) arba pagal rinkmenų pavadinimus.

Grupuojant nuotraukas chronologiškai, jos surenkamos į vieną vietą pagal trumpiau arba ilgiau trunkančius įvykius.

Trumpi įvykiai geriausiai tinka atostogoms arba renginiui. Tada nuotraukos sugrupuojamos taip, kad didžiausias laiko intervalas tarp dviejų nuotraukų gali siekti 10 minučių.
Vadovaujamasi prielaida, kad kiekvieną kartą, kai įjungiamas fotoaparatas, sukuriama nauja grupė.

Didesnį laiko tarpą aprėpiantys įvykiai labiau tinka kronikoms - pavyzdžiui, nuo vaiko gimimo, kur nuotraukos daromos kartkartėmis. Šiuo atveju didžiausias laiko tarpas tarp dviejų vienos grupės nuotraukų gali siekti 5 dienas.

Parinktis „Susiejimas pagal rinkmenas“ tinka, kai rinkmenos yra kruopščiai surūšiuotos standžiajame diske, arba kai dirbama su nuotraukomis, kurios nėra nupaveiksluotos skaitmeniniu aparatu, o, pavyzdžiui, buvo nuskenuotos arba suskaitmenintos kitokiu būdu.
Tokiu atveju grupavimas ir rūšiavimas atliekamas abėcėlės tvarka - iš pradžių pagal katalogus, o vėliau pagal rinkmenų pavadinimus.

Nuoroda: Tarkime, yra katalogas „Prancūzija“ su nuotraukomis „img1004“, „img1005“ ir „img1006“ – ir katalogas „Azija“ su nuotraukomis „pic1100“, „pic1101“ ir „pic1102“; tokiu atveju nuotraukos iš pradžių sugrupuojamos pagal katalogus - tuomet grupė su nuotraukomis „pic...“ atsidurs prieš grupę su nuotraukomis „img...“, nors pagal abėcėlę „i“ yra prieš „p“. Jeigu norima katalogus ir nuotraukų grupes surūšiuoti kitokia eilės tvarka - pavyzdžiui, jeigu pirmiau buvo lankytasi Prancūzijoje, o vėliau Azijoje - reikia pakeisti katalogų pavadinimus, jų pavadinimo pradžioje įrašant skaitmenį - pavyzdžiui, „1Prancūzija“ ir „2Azija“. Tada nuotraukos iš katalogo „1Prancūzija“ fotoknygoje bus išdėstytos pirmiau - prieš nuotraukas iš katalogo „2Azija“, kadangi skaitmuo „1“ w yra prieš „2“.

## Automatinė nuotraukų atranka

Nustačius parinktį: panašios, neryškios, nepakankamai eksponuotos arba blyškios, tokios nuotraukos atmetamos. Svarbu, ar nuotraukos turėtų arba turi būti atsijojamos.

## Sukurti Fotoknygą

Spragtelėjus mygtuką „Sukurti fotoknygą“ paleidžiamas vedlys, kuris sukuria projekto pasiūlymą, išdėstydamas fotoknygos puslapiuose nuotraukas ir fonus pagal parinktą maketą.

Žinoma, automatiškai sukurtą fotoknygos projektą vėliau galima patiems pakoreguoti pagal savo reikmes. Kaip tai darome, paaiškinsime skyrelyje „Fotoknyga“.

## Pastabos apie fotoknygos vedlį

Fotoknygos vedlys - tai pagalbinė programa, padedant naudotojui greitai ir be didelio darbo sukurti fotoknygą. Naudodamasis vedliu, naudotojas negali visiškai kontroliuoti fotoknygos išvaizdos, ir gali būti, kad vedlio pasiūlytas rezultatas jam visiškai nepatiks. Automatiškai sukurtą projektą dažniausiai dar reikia apdoroti rankiniu būdu. Rankiniu būdu galima pakeisti visus projekto parametrus. Vedlio sukurtą projektą reikėtų laikyti tik pasiūlymu, kurį galima pakoreguoti savarankiškai rankiniu būdu. Kokiais mūsų pasiūlymais pasinaudosite - priklauso tik nuo Jūsų. Jūsų kūrybingumo nepakeis joks kompiuteris pasaulyje.